ಮಗ ಬದುಕಿದ್ದಾನೆಂದು ರಾತ್ರಿಯಿಡಿ ಶವದ ಜೊತೆ ಕಾಲ ಕಳೆದ ತಾಯಿ

ಮುಂಬೈ: 70 ವರ್ಷದ ಮಹಿಳೆಯೊಬ್ಬಳು ಬಾತ್ ರೂಮಿನಲ್ಲಿ ಬಿದ್ದಿದ್ದ ತನ್ನ ಮಗ ಬದುಕಿದ್ದಾನೆ ಎಂದು ಭಾವಿಸಿ ಇಡೀ ರಾತ್ರಿ ಶವದ ಜೊತೆ ಕಾಲ ಕಳೆದಿದ್ದಾಳೆ.

ಮೃತಪಟ್ಟ 42 ವರ್ಷದ ವ್ಯಕ್ತಿ ಮೇಘಾಲಯದ ಮೂಲದವನಾಗಿದ್ದು, ಕುಡಿತ ಮತ್ತಿನಲ್ಲಿ ಕಲಿನಾ ಪ್ರದೇಶದಲ್ಲಿರುವ ಮನೆಯ ಬಾತ್ ರೂಮ್‍ನಲ್ಲಿ ಸೋಮವಾರ ಬಿದ್ದಿದ್ದಾನೆ. ಬಳಿಕ ಮಗ ಕೆಳಗೆ ಬಿದ್ದು ಒದ್ದಾಡುತ್ತಿರುವುದನ್ನು ಕಂಡ ಆತನ ತಾಯಿ ಎಳೆದುಕೊಂಡು ಹೋಗಿ ಬೆಡ್ ಮೇಲೆ ಮಲಗಿಸಿ, ಗಾಯಗೊಂಡಿದ್ದ ಆತನಿಗೆ ಅರಿಶಿನದ ಪುಡಿ ಹಚ್ಚಿದ್ದಾಳೆ.

ಮಾರನೇ ದಿನ ಮುಂಜಾನೆ ಮಗ ಎಚ್ಚರಗೊಳ್ಳದಿರುವುದನ್ನು ಕಂಡು ಗಾಬರಿಯಿಂದ ಮಹಿಳೆ ತನ್ನ ಸಂಬಂಧಿಕರಿಗೆ ತಿಳಿಸಿದ್ದಾಳೆ. ವಿಷಯ ತಿಳಿದ ಸಂಬಂದಿಕರು ಘಟನೆ ಕುರಿತಂತೆ ಪೊಲೀಸರಿಗೆ ಮಾಹಿತಿ ನೀಡಿದ್ದಾರೆ. ಬಳಿಕ ಆತನನ್ನು ಸ್ಥಳೀಯ ಆಸ್ಪತ್ರೆಗೆ ಕರೆದೊಯ್ದಿದ್ದು, ವೈದ್ಯರು ವ್ಯಕ್ತಿ ಈಗಾಗಲೇ ಮೃತಪಟ್ಟಿರುವುದಾಗಿ ತಿಳಿಸಿದ್ದಾರೆ.

ತನಿಖೆ ವೇಳೆ ಮೃತವ್ಯಕ್ತಿ ಕೊರೊನಾ ಲಾಕ್ ಡೌನ್ ಸಮಯದಲ್ಲಿ ಕೆಲಸ ಕಳೆದುಕೊಂಡಿದ್ದು, ಆತನ ಕುಟುಂಬವು ಹಣಕಾಸಿನ ಸಮಸ್ಯೆಯನ್ನು ಎದುರಿಸುತ್ತಿದ್ದ ವಿಚಾರ ತಿಳಿದು ಬಂದಿದೆ. ಸದ್ಯ ಪ್ರಾಥಮಿಕ ಮಾಹಿತಿಯ ಪ್ರಕಾರ, ವ್ಯಕ್ತಿ ಸಾವು ಆಕಸ್ಮಿಕ ಸಾವು ಎಂಬ ಕಾರಣದಡಿ ಪ್ರಕರಣ ದಾಖಲಿಸಿಕೊಂಡಿದ್ದು, ಈ ವಿಚಾರವಾಗಿ ಮತ್ತಷ್ಟು ತನಿಖೆ ನಡೆಸಲಾಗುತ್ತಿದೆ ಎಂದು ವಕೋಲಾ ವಿಭಾಗದ ಹಿರಿಯ ಪೊಲೀಸ್ ಅಧಿಕಾರಿ ಅವಿನಾಶ್ ಧರ್ಮಧಿಕಾರಿ ತಿಳಿಸಿದ್ದಾರೆ.